b'\n_START_ARTICLE_\nSupetarski kartular\n_START_PARAGRAPH_\nSupetarski kartular ili Sumpetarski kartular ili Kartular Sv. Petra u Selu je kopijalna knjiga u obliku kronike s po\xc4\x8detka 12. stolje\xc4\x87a. Premda kartular uglavnom nabraja popise samostanske imovine ste\xc4\x8dene kupovinom i darov\xc5\xa1tinama, u njemu se nalazi i nekoliko va\xc5\xbenih historiografskih podataka.\n_START_SECTION_\nRukopis\n_START_PARAGRAPH_\nSupetarski kartular pisan je karolin\xc5\xa1kom minuskulom, osim zadnjeg lista koji je pisan beneventanom. \xc4\x8cuva se u riznici splitske katedrale._NEWLINE_Zna\xc4\x8daj ovog kartulara je u tome \xc5\xa1to se sa\xc4\x8duvao u originalu. Sastoji se od male knji\xc5\xbeice od dva kvaterniona, svaki po osam folija pergamene veli\xc4\x8dine 26.7x17.6 cm s trideset ispisanih stranica, prtete\xc5\xbeno ispisanih karolinom, a ne\xc5\xa1to malo i beneventanom i goticom. Upisi su ve\xc4\x87inom bez datuma, a upisani se kre\xc4\x87u 1080.-1187. godine.\n_START_SECTION_\nSadr\xc5\xbeaj\n_START_PARAGRAPH_\nU svojoj osnovi, kartular je kronika benediktinskog samostana koji je u Poljicama oko 1089. osnovao Petar Crni. U kartularu je sa\xc4\x8duvano nekoliko isprava iz vremena kralja Zvonimira koje svjedo\xc4\x8de da se njegova vlast protezala nad dalmatinskim gradovima. Zapisan je i niz va\xc5\xbenih informacija o gospodarskim odnosima u Hrvatskoj na prijelazu iz ranoga u razvijeni srednji vijek, npr. o na\xc4\x8dinima kupnje zemlje, trgovini ljudima i sli\xc4\x8dno._NEWLINE_Pripis kartularu koji se nalazi na zadnjem listu donosi vijest o sedam banova na podru\xc4\x8dju Hrvatske: slavonski, hrvatski, bosanski, po\xc5\xbee\xc5\xa1ski, podravski, albanski i srijemski. Njih je biralo \xc5\xa1est od dvanaest hrvatskih plemena: Ka\xc4\x8di\xc4\x87i, Kukari, Sna\xc4\x8di\xc4\x87i, \xc4\x8cudomiri\xc4\x87i, Mogorovi\xc4\x87i i \xc5\xa0ubi\xc4\x87i. Preostala polovica plemena birala je \xc5\xbeupane. Nastavak teksta koji je mjestimi\xc4\x8dno o\xc5\xa1te\xc4\x87en i ne\xc4\x8ditljiv donosi popis hrvatskih banova de genere Croatorum od Svetopelega do Zvonimira._NEWLINE_Kartular ima bogati onomasti\xc4\x8dki materijal. Osim niza osobnih imena hrvatskog, romanskog, kr\xc5\xa1\xc4\x87anskog i rimskog prodrijetla, zapisan je i niz nadimaka, npr. Platichlebi (imperativni kompzitum plati + hleb), Tilsta cossa (tusta, tj. debela kosa), Urascana (Vra\xc5\xa1konja, izvedenica od vrag) i tako dalje.'